khistorydata/jeongjo-sjw-relations huggingface dataset:
정조 7년
正言韓光植疏曰。伏以。天祐宗祊。吉慶川至。列聖朝寶鑑祗獻。而孝思冞篤於光前。先大王世室預定。而盛禮克擧於觀德。重以元良定號。國本永鞏。基億萬無疆之休。副八域延頸之望。臣民蹈忭。率普惟均。仍伏念。臣疎迂蔑劣。百無肖似。而晩竊科第。猥廁朝籍。一玷郞僚。已虧溺職。數載田廬。自甘投散。千萬不自意。薇垣除旨。遽下於病伏郊坰之中。馹召繼降。榮動蓬蓽。臣誠且惶且感。不知所以措躬也。噫。淸朝臺選。本自不輕。以諫爲名。責任尤重。苟非言議足以獻替。風裁足以激揚。則上不可以虛授。下不可以冒膺。況今大論方張。懲討是急。尤不可以如臣骫骳之姿。拙訥之辭。苟然而充位也。明矣。恩召之下。不敢偃便。今始來伏私次。而左右揣量。承膺無路。不得不坐犯違傲之罪。滿心惶蹙。益無容措。玆敢略陳短章。悉暴衷懇。伏乞聖慈。俯垂諒察。特命鐫削臣所帶職名。以安私分。仍治臣逋慢之罪。以肅朝綱。千萬幸甚。噫。臣旣不敢以臺職自居。則固不宜贅及他說。而沐浴之忱。秉彝同得。憂憤之極。敢此附陳焉。丙丁以來。亂逆接踵。鄭妻之千妖萬惡。實爲厚麟之根柢。而終屈三尺之法。至有陸地之移置。龜柱之劇逆大憝。乃是量𨩌之窩窟。而未施肆市之典。尙容海島之假息。其餘合辭中諸賊。無非國人之所共誅者。而上下相持。一例靳允。此亂賊所以無所懲畏。義理所以日就湮晦者也。終至國榮盤據於內。德相和應於外。醞釀排布。畢露其一串逆肚。窮凶絶悖。不止四字凶言。而磔市之律。未加於陰誅之前。收孥之典。不施於徑斃之後。輿論益激。天聽愈邈。此雖由於在廷諸臣。不能沬血請討。格回天心之罪。而臣愚死罪。亦不能無憾於體乾之聖德也。至於日前處分。則煥程有圍籬之擧。諸囚有發配之命。噫噫。此何事也。究覈德賊之逆節。惟在於同惡之四煥。況其註釋凶言。誑惑人心之罪。尤宜嚴訊取服。快正王法。孥籍之啓。方期準請。而酌配之命。遽下意外。治逆之不嚴。凶徒之滋蔓。尤豈非大可懼哉。伏乞更加三思。廓揮乾斷。特允三司之請。少洩神人之憤焉。答曰。省疏具悉。尾陳事。他批已言之。爾其勿辭察職。
정조 7년
待敎李崑秀疏曰。伏以。臣卽蒙騃一書生耳。問其年則纔踰弱冠。叩所學則全未通方。僥倖一第。實過始望。尙庶幾謝跡榮塗。專意學業。謹守斯未信之義。稍俟優而仕之期。乃蒙聖恩。謬加寵拔。戴花之新榮未幾。簪筆之華銜遽叨。昵陪香案。衣被龍光。每一筵退。感愧交竝。又玆千萬匪意。伏奉除命。以臣爲奎章閣待敎。恩旨纔宣。御牌踵臨。身在禁直。逃遁無路。悸恐章皇。居然冒膺。心神震越。茫如夢寐。手擎華誥。歸見臣父。榮動隣里。感極闔門。而第念內閣之任。淸切邃嚴。身登奎璧之府。職奉雲漢之章。近密則地比喉司。啓沃則責兼經幄。歷數前後。與是選居是官者。指不多屈。蓋亦難愼之意也。今忽使藐然懵然之一新進。追隨諸彦之後。翺翔華省之間。則臣心之惶赧。物議之嗤點。姑舍是。其於累聖簡而玷官名。何哉。且藝文摛文。俱是參外極選。而數旬之中。左右兜攬。雨露澤物之仁。若偏臣身。土木衣繡之譏。有愧古人。反復揣量。無望蹲仍。而連値淸齋。今始自列。文字煩瀆。雖極僭猥。言出於中。實非假飾。伏乞聖明。曲垂諒察。亟命鐫改。以重華選。以安微分。不勝幸甚。答曰。省疏具悉。爾其勿辭察職。
정조 7년
右議政金熤箚曰。伏以。臣聞不擇夷險。隨事盡瘁。人臣事君之義也。揆時度力。量而後入。匹夫審己之道也。若不審己而冒進。自取其顚沛。則雖欲盡瘁而亦不可得矣。念臣以材則無當之器也。冗官庶職。尙患不稱。以病則難醫之疾也。陳力就列。亦所不堪。至於三階重任。尤非擬議於臣者。特以一番祈免。輒增一層殊眷。感激恩私。怵迫嚴命。遂不得冒昧承當。此實爲一伸義分。非敢欲久玷隆顯。而亦已大有乖於古人審己之道矣。況復疾病漸痼。氣力益綴。而懷祿苟容。淟涊冥。始旣失於審己。終又昧於知止。自速身名之狼狽。終至聖眷之辜負。則是誠鄙夫之無恥者。臣雖奊詬。若其素自期。則汙不至此矣。噫。協贊皇猷。承佐下風。輔相之責也。治平之時。猶當愼簡。矧在今日。何可擧此重負。屬之匪人。因循拖過。不思所以變通。一任其僨誤而已耶。噫。今日國事。可謂日將非矣。人之所以爲人。義理而已。而義理不明。倫彝漸斁。國之所以爲國。綱紀而已。而綱紀不振。隄防蕩然。刑政失當矣。亂賊何所懲畏。法度凌夷矣。民志何所底定。位著之上。名節掃地而讜言莫聞。草野之間。儒術不興而士氣日餒。凡此數者。世敎之汚隆。陰陽之消長。其幾已判。不特爲履霜之懼而已。以至於朝象則有泮渙之漸。而百度癈壞。民生則有倒懸之急。而八域困悴。顧今扤捏之勢。綴旒之危。譬如人之疾入膏盲。內而心腹。外而四體。一毛一髮。無不受病。因症交錯。標本俱急。危徵敗兆。日深月加。雖使越人秤水。華陀下石。猶懼其不濟。況如臣譾劣。濫叨匪據。經歲伴食。無一裨補。致使時事至此。至尊獨勞。日昨筵敎所以策勵而期勉之者。反復諄摯。丁寧惻怛。而亦不能以一言一事。仰答聖意。古所云將安用彼相爲者。實臣之謂也。噫。締聯凶徒。圖危貳極之妖逆。竊弄神器。謀移國脈之凶賊。是實國人所同讎。王章之所必誅。而薄竄旋宥。自在家居。臥席自斃。尙靳當律。如是而義理安得不益晦。綱紀安得不益墜。駸駸然人心胥溺。變怪層生。以致懲討之論。始倡而還熄。凶孽之氣。乍戢而復熾。將至於人不得以爲人。國不得以爲國矣。臣之前後執奏。亦非一再。而旣不能披肝盡言。孚格天聽。又不能齋心積誠。不得不措。不職之罪。到此益著。今若低徊恩寵。蹲冒不退。必將觸境生疣。隨事添罪。噫。精衛之塡東溟。寸心雖切。而愚公之移北山。綿力莫逮。與其進而終底乎罪戾。曷若退而獲全其分守乎。且臣風祟之症。已成二十年貞疾。忽自十數日以來。此症復作。肢體一半痿痺。神精有時暈眩。膈脘痞塞。痰火互相升降。唇舌硬澁。言語不成轉折。風是百病之長。一發已難完痊。臣則凡三發。而又當年至氣乏之時。畢竟固知無幸。而目下已是癃癈。臣雖欲强策駑蹄。生死向前。要以畢命爲期。其勢末由也已。時事之艱虞旣如彼。病情之危惡又如此。不能者止。實臣今日處義。更何可夜行不休。自底顚踣。重貽淸朝之羞恥乎。噫。嫠婦宗周之恤。杞人天傾之憂。亦出於秉彝之天。不容自已者。臣雖無狀。嘗從大夫之後。徒荷特達之知。未效涓埃之報。而今當乞免而退矣。時憂係心。主恩莫酬。區區戀結之忱。安得不耿耿於方寸之內哉。不幸綿薄之材。重以孱疾。不得不乞謝朝著。寄在散地。將以歌詠聖德。不報爲報。釋氏所謂願將身心報佛恩者。實是說出臣心事也。臣言非矯飾。情實由中。日月之明。庶幾俯燭。伏乞聖慈。更垂鑑憐。亟許遞臣重負。俾得安意調治。以全微諒。以延殘喘。公私之大幸也。答曰。省箚具悉卿懇。卿胡爲而有此巽避之擧也。箚辭不啻屢千百言。言微而旨邃。予誠左右顧而懵然。不知何以爲批也。噫。時事艱虞。一人之獨勞。卿旣知之矣。又言之矣。奈之何不念矯救之方。使日壞之世道。以至於愈壞也耶。予聞大臣去就。係治敎之汚隆。卿今決去。予將疇與共理。況於日前筵席。略布區區之蘊。此時所以策勵而期勉之者。爲尤懇。卿何忍巽避。卿何忍巽避。切冀卿之亟斷來章。康濟國事。仍傳曰。此批答。遣史官。傳諭于右議政。
정조 7년
刑曹啓目。兪雲柱原情云云。闌入闕門。借佩號牌之罪。箇箇遲晩。自本曹從重照律勘處。何如。啓判付。躍入與攔入有異。則宜問躍入委折。此公事太甚疎略。待新秋判堂出仕。更爲開坐。嚴覈取招以聞爲良如敎。
정조 7년
癸卯二月十九日辰時。上御誠正閣。晝講入侍時。知經筵李性源。特進官洪秀輔。參贊官尹行元。侍讀官沈基泰。檢討官嚴思晩。假注書沈晉賢。記注官金星甲。宗臣安川君烓。武臣副護軍南志默。以次進伏訖。上講前受音。自孟子第三卷使畢戰問井地。止在君與子矣。基泰進讀有爲神農之言者許行。止惡得賢訖。上講新受音。基泰曰。滕文公之所行仁政。不過擧仁政之一端而粗行者也。而許行陳相。自遠方來。願爲之氓。滕文公若能盡用孟子之言。大行仁政。則其爲效豈但止於斯而已。二帝三王之治。不復見於後世。實由於仁政之未得大行也。伏願殿下。深究孟子之說。大行仁政焉。上曰。所陳。好矣。思晩曰。此章別無文義之可達者。而上番以仁政仰陳。臣亦以仁政仰勉矣。三代之後。滕文公初行井田法。許行不遠千里而來。此可見小民慕德之一端。而且仁政不是別件事。就當世急先務者而行之。此便是仁政。顧今風俗日下。若論急先務。在於敦敎化礪風俗而已。此等處深加體念。是所望也。上曰。所陳。亦好矣。性源曰。臣則以職掌事。有可附陳於文義者。夫仁政必自經界始。而我國則經界不明。國初元帳付爲七十餘萬結。而前後幾年。少無增益之時。若論田野。則幾無不闢之處。山腰以下。皆已起耕。而各道總結。每循前例而止。一番釐正。實爲急先務也。上曰。好矣。秀輔曰。臣則別無可陳者矣。行元曰。臣亦無可仰達者矣。上曰。賢者竝耕而食云者。是行不得之事也。勞心者治人。勞力者治於人。是不易之理也。滕公之行仁政。是勞心者也。奚暇竝耕而食哉。基泰曰。倉廩府庫。卽所以治民。非所以厲民也。上曰。奚特治民。乃養民也。大抵人君府庫。莫非爲民收蓄之財。雖有大人之事。有小人之事。今夫人君之食於人者。無異於傭賃而糊口者也。然古之聖王。聰明睿智。作之君師其食於人者。無所愧矣。後世則惠澤不及於民。徒食於人。良可愧也。百執事之不治。誰任其咎。且神農聖人也。祗緣載籍之不傳。其治法政謨。不傳於後。而其爲聖也。則無異於堯舜。而後世則但知爲醫農之首。甚至於藥房祀神農云。事極褻慢矣。性源曰。勸農綸音。十行諄懇。爲民之至意。孰不欽仰。而今日講筵。適因農功。文義有仰達者矣。目今春序過半。政當農節。聖敎嚴飭之下。爲守令者。豈有役一民奪農時之慮。而外邑還穀或不敷。種糧乏絶。以致失時者。間多有之。此專在於監司守令預爲相議區劃給種給糧。俾無乏絶失時之患。以此申飭。何如。上曰。所奏。甚好。出擧條。自廟堂措辭。各別嚴飭諸道。可也。出擧條基泰曰。戶判以農民給糧之意仰達。臣亦以賑事。有所仰達矣。各邑賑民。一付賑簿。則例不給還穀。故雖欲耕作。由於種糧之難辦。以至癈農。雖於秋成之後。長不免窮匱。此尤可軫念者也。賑民中可以農作之類。亦爲給糧。使之趁期播耕之意。申飭於設賑諸道。好矣。上曰。出擧條。令廟堂。申飭。可也。出擧條基泰曰。法講體重。而今日講筵。左右史不備。臣謂入侍承旨推考。宜矣。上曰。依爲之。出擧條性源曰。恩信君墓祭廳事。有可稟達者矣。上曰。次對日稟處。可也。烓曰。宗簿都監八高祖圖。至宣廟爲二本。而大院君派。書考妣字乎。上曰。依前本。爲之。上曰。玉堂下番。何其許久入直耶。思晩曰。臣之入直。今爲八日。蓋有所掌之冊子。欲畢爲修整。進獻後出直。故自致多日矣。今已訖功。何以爲之乎。上曰。姑待下敎而入之。可也。命書傳敎曰。譜略中草。尙不進呈。如有未及稟定事。則提調校正堂上。使之食後來待。又命書傳敎曰。陳疏承旨許遞。前望單子入之。又命書傳敎曰。今已過齋。政府諡坐。明日爲之。待署經政官牌招開政。諡望下批。又命書傳敎曰。政官牌招開政。又命書榻敎曰。新除授承旨。牌招察任。又命書榻敎曰。統制使入侍。星甲出傳。與統制使李漢昌偕入。上曰。統制使進前。漢昌進前。上曰。統營近甚凋弊。悉心孜孜。可也。漢昌曰。謹當盡心奉公矣。上命宣諭。行元宣諭後。漢昌先退。上命書執義呂善亨疏批。又命書傳敎曰。銓曹判堂。一向在外。尙無動靜。本曹事可悶。病如可强。何不上來肅命。吏曹判書金鍾秀。催促使之上來。命退。諸臣以次退出。
정조 7년
癸卯二月十九日午時。上御誠正閣。召對入侍。宗簿提調校正堂上諸臺臣同爲入侍時。參贊官沈有鎭。侍讀官沈基泰。檢討官林道浩。閣臣李崑秀。假注書沈晉賢。編修官林鳳頀。記事官金星甲。宗簿提調鄭一祥。校正堂上李瀁。大司諫趙英鎭。掌令安鼎大。以次進伏訖。上曰。他承旨入侍。賤臣承命出。與同副承旨尹行元偕入。上曰。臺諫進前。英鎭進前曰。臣於昨年。忝叨見職。適仍賤疾。自犯違逋。僚臺疏斥。至以占便欠實等語。論列嚴峻。至今追思。惶愧交中。臣於伊時。泄痢方劇。擔曳來到朝房之狀。諸僚之所目覩。而祗緣同朝之間。誠信未孚。致有情外之詆斥。臺端一步。已成鐵限。今當堤坊漸壞。懲討政急。雖非臣言私之時。而以此情勢。實難抗顔。不可以時月之稍久。仍因蹲據也決矣。請命遞斥臣職。上曰。勿辭。行元曰。大司諫趙英鎭。再啓煩瀆。退待物論矣。上曰。知道。出擧條鼎大曰。請大靜縣爲奴罪人金壽賢。依律處斷。上曰。不允。出擧條鼎大曰。請興陽縣爲奴罪人河翼龍。南海縣爲奴罪人金重得。亟令王府。設鞫得情。快正王法。上曰。不允。出擧條鼎大曰。請大靜縣定配罪人聖中。亟令王府。設鞫嚴問。期於得情。快正王法。上曰。不允。出擧條鼎大曰。請削版罪人有臣宗甲義駿。竝令王府。設鞫嚴問。依律處斷。上曰。不允。出擧條鼎大曰。請楸子島定配罪人趙嵎。亟寢酌處之命。仍令王府。設鞫得情。快正王法。上曰。向因赦典。旣已酌處。今以故紙謄奏。殆失照檢矣。出擧條鼎大曰。請薪智島荐棘罪人瑩中。設鞫嚴問。快施當律。上曰。不允。出擧條鼎大曰。請楸子島安置罪人李普行。亟令王府。拿鞫嚴問。上曰。不允。出擧條鼎大曰。請物故罪人國榮。亟施孥籍之典。上曰。不允。出擧條鼎大曰。請李義翊。更令王府。設鞫嚴問。期於得情。上曰。不允。出擧條鼎大曰。請金養淳。亟令王府。更爲設鞫。期於得情。上曰。不允。出擧條鼎大曰。請李義直。亟令王府。設鞫得情。夬正典刑。上曰。不允。出擧條鼎大曰。請黑山島定配罪人任觀周。亟令王府。設鞫嚴問。期於得情。上曰。不允。出擧條鼎大曰。請捕廳罪人煥九。亟令王府。嚴加鞫問。夬正典刑。上曰。不允。出擧條鼎大曰。大司諫趙英鎭。引熑而退。年久之事。强引爲嫌。不可以此輕遞言官。請大司諫趙英鎭出仕。上曰。依啓。出擧條行元曰。掌令安鼎大。入侍處置之際。擧措駭然。有損臺體。推考。何如。上曰。依爲之。出擧條鼎大曰。臣賦性愚魯。本不合於淸朝耳目之任。而義分是懼。懲討方嚴。不暇他顧。章皇出肅。及登筵席。諫長處置之際。不善周旋。至被承宣之請推。臣何敢一刻仍冒於臺次乎。請命遞斥臣職。上曰。勿辭。亦勿退待。出擧條一祥曰。譜牒事。多有稟定者。而大臣不入。臣不敢獨奏矣。上曰。事甚重大。將使大臣決定矣。收議於左右相。指一草記。可也。一祥曰。大臣亦必以草記爲難矣。使於次對時稟定。何如。上曰。指一稟定事。往傳。可也。一祥曰。昭容爵號。何以爲之乎。上曰。此亦使大臣定之也。一祥曰。常溪君名字。旣命改之矣。以何字改定乎。上曰。欲爲改定以給而未果矣。當書下于本寺矣。譜牒中草。以何間進上耶。一祥曰。以今二十二日爲定耳。上曰。往議於左右相。勿復以不敢擅便爲辭。指一草記事。往傳。可也。仍命他承旨先退。上命讀寶鑑。基泰道浩崑秀有鎭晉賢鳳頀星甲等。以次進讀。自第七卷中篇第四板。止第十二板。上曰。各陳文義。可也。基泰曰。乙巳以後。風習委靡。君德成就。無人進言。而獨先正臣李彦迪。累進箴戒。無非格言至論。而尤惓惓於講學明理。非但爲當時對證之言。實爲百世人君藥石之論。殿下每於此等箴戒處。必反覆澄省。恒若先正在左右。而朝夕納誨者然。其有補於聖德。必多矣。伏望深加留神焉。上曰。所陳。儘好矣。道浩曰。明宗大王下敎有曰。自古帝王治國。必先自學校始。夫學校。敎化之源也。今聖祖之若是惓惓於興學校。實爲後王之所監法者也。今我殿下。於正士習興儒化之道。靡不用極。前後絲綸。屢勤董飭。臣無容更事仰勉者。而法祖宗盡導率。是臣區區之望也。上曰。好矣。崑秀曰。謹按副提學周世鵬疏曰。大學者。帝王垂世立敎之大典。夫大學一書。自天子達于庶人。孰不當讀。而至於帝王修齊治平之道。尤有異於匹庶之學。伏願深留聖意。終始典學焉。上曰。善。有鎭曰。臣則別無可以仰達者矣。上曰。大抵學問。豈先格致而後治平乎。今若格致一分。則一分有效於治平也。非今日先格致。而明日治平也。周世鵬亦是不常有之賢士也。命退。諸臣以次退出。
정조 7년
癸卯二月十九日未時。上御誠正閣。禮房承旨入侍時。右承旨李在學。假注書沈晉賢。編修官林鳳頀。記注官金星甲。以次進伏訖。上命在學讀黃海監司沈念祖狀啓。仍命書傳敎曰。以西穀運輸事。朝家之前後申飭。何等截嚴。非爲穀物之臭載。誠以不謹領運。不善看望。或致人物之墊溺故耳。屢下先甲之令。俾效共濟之力。而觀此狀辭。兩道領運差員之厭其駕海。潛自由陸。紀綱所在。無嚴莫甚。若非卿登聞。朝家。何以知之。卿之初政若此。來效可觀。繼此益加惕念。勿論此事他事。無或放忽事。回諭。請罷邊將守令。竝令該曹。今日政。各別擇差下送。甕津府使李潤禧。以兼任水使罪狀。雖請廟堂稟處。廟堂之議。似無異同。亦爲罷黜。至於關西差員不騎船委折。令廟堂行會本道。使之首實後稟處。海西差使員金興弼。罷黜之律。失之太輕。仍令廟堂。嚴棍取招狀聞事。一體分付。上曰。此後預備兼春秋。待開門入來。趁門限出去。若或違越。則政院直捧拿處傳旨。可也。上曰。兼春秋出去。宗簿草記。促令入啓。鳳頀承命出。上曰。注書出去。兵判入來開政事。分付。賤臣承命出傳。上曰。他承旨。使之入來。賤臣承命出。與同副承旨尹行元偕入。上命書傳敎曰。嶺南山川風氣之美。最於八路。重以二三先正。唱道興學。名賢之輩出。俗尙之敦厚。良有以也。近來人材。雖不逮古。其中讀書之人。皆能步趨端詳。言貌恭謹。不問可知爲嶺南儒士云。豈非遺風尙存。絃誦不衰之故耶。予每欲拔其尤而用之。特患未之知也。故參議李象靖。固是一道之雅望。雖以向來一疏觀之。可驗所蘊之不草草。故召致朝廷。另欲試用。今焉已矣。可勝嗟歎。知申纔遞嶺伯。日前問之。其弟光靖。亦能固窮讀書。修飾行檢。鄕里咸稱。道內知名。頗有乃兄之風云。予甚嘉之。分付銓曹。使之待窠調用。又聞前嶺伯言。前主簿崔興遠。行誼不但有可稱。捐財濟窮。家有先公後私之庫。隣里不知有常賦。仍以鄕約勸誨之云云。旣聞之後。豈可不錄用。亦令該曹。陞職調用。此等人必欲見之。申飭上來。噫。士貴尙志。予豈以利祿誘之哉。第四方之士。知予所尙者學行。所急者人才。則或可以知勸。此予之志也。又命書傳敎曰。聞承宣所奏。舍人在外。明日諡坐。雖有特敎。不得擧行云。在外舍人許遞。令該曹口傳差出。又命書傳敎曰。故將臣及節度。次第贈諡。今則無遺漏人。以朝家念舊之意。殊用愴然。況故兵使李尙。卽禁將之祖。雖謂之有餘蔭。可也。且況舊甲纔過。烏可無追念之擧。贈諡將臣節度子孫中。如有可堪靺韋之才。令三軍門勸武傳令後。草記。當召見後收用。以此。分付。又命書傳敎曰。近因記錄。舊僚之擧。早欲提敎而未果。日前召對讀寶鑑。而又有思得者。列朝在春邸時。綱目畢講。有世宗仁宗兩朝故事。而畢講後賜宴殿庭。優施賞典。予小子昔在東宮時。講綱目畢秩。適符兩朝盛蹟。竊自以爲與有幸焉。伊時宮僚中。自初卷始講。至于畢講日參講。又至于續綱目進講時者。惟此宰臣一人而已。以寶鑑所載者觀之。宮僚之適當畢講時者。猶蒙曠絶之異渥。況此宰臣之終始侍講者乎。其在表奬之義。何惜一級。此擧實合述古念舊之政。行副司直李崇祜。特加一資。又命書榻敎曰。有闕之代。皆令今日政差出。又命書榻敎曰。檢閱李祖承。牌招察任。命退。承史以次退出。
정조 7년
癸卯二月十九日申時。上御誠正閣。坐直承旨入侍時。右承旨李在學。假注書沈晉賢。記注官金健修。記事官李祖承。以次進伏訖。上命在學讀右議政金熤箚子。仍命書批答。又命書傳敎曰。政院番次苟艱。不爲仕進承旨及在外承旨。竝許遞。前望單子入之。賤臣承命出。持入前望單子。上命書榻敎曰。新除授承旨。牌招察任。又命書傳敎曰。承旨房仍。在學曰。兵曹參判及參議。移除承旨。本曹無入直之員。有闕代。令該曹口傳差出。待下批牌招入直。何如。上曰。依爲之。與未差之代。前望單子入之。可也。出擧條命退。承史以次退出。
정조 7년
癸卯二月十九日三更。上御誠正閣。坐直承旨入侍時。右承旨李在學。假注書沈晉賢。記注官金健修金鳳顯。以次進伏訖。上曰。藥房掌務官囚徒入來後。守廳承旨卽書放字以給之意。分付。賤臣承命出傳。上命書榻敎曰。今日政。新除守令邊將。皆令待明朝辭朝。水使亦令不多日內辭朝。上曰。注書往問于兵曹參判。以書筵續綱目畢講時爲宮官與否以來。賤臣承命出問後。回奏曰。雖是其時宮官。未得入參於畢講之筵云矣。上曰。然則綱目續綱目畢講時。俱是宮僚矣。上曰。東道虎患。何如。健修曰。近間少息云矣。上曰。西道。如何。鳳顯曰。正月念後則寢息云矣。上曰。麥農。如何。鳳顯曰。耕種者幾爲三分二矣。上曰。東道。如何。健修曰。大體三分二耕種。而數日後可以盡耕云矣。上曰。尙未盡耕者。或由於種糧之乏絶云耶。鳳顯曰。種子則皆已貿易云矣。上命書傳敎曰。畿甸懶農。實爲諸道之最。雖以目下言之。不墾之田。殆至强半。或稱無牛。或托乏種。未見有服田力穡之擧。歲初勸飭之意。果安在哉。爲邑宰者。若能躬任田畯之事。無牛則借給。乏種者優分。日闢蕪萊。考其勤怠。民雖欲懶農。得乎。今日一二處審察所登聞者如許。外此列邑之同然。足可反隅。令廟堂以此意。卽爲行會畿伯巡到處。使之面飭邑宰。曉諭民人。切勿如前泛忽。命退。承史以次退出。
정조 7년
行都承旨吳載純坐。行左承旨徐有大坐。行右承旨李憲默在外。左副承旨李在學坐直。右副承旨沈有鎭坐。同副承旨洪明浩坐直。注書趙衍德仕一員未差。假注書沈晉賢仕直。事變假注書鄭萬始仕。
정조 7년
洪明浩啓曰。合辭方張之時。兩司無詣臺之員。事甚未安。除在外受由外未肅拜呈告人員。竝卽牌招。何如。傳曰。允。
정조 7년
傳于徐有大曰。鄭判府事留待。
정조 7년
傳于徐有大曰。判府事入侍。
정조 7년
傳于沈有鎭曰。禮房承旨入侍
정조 7년
傳于沈有鎭曰。試官金憙。旣以身病受由。則受由人。豈可擬入。銓曹堂上推考。原望筒改付標以入。
정조 7년
傳于沈有鎭曰。試官中衆所共知有情勢人。原單子。改付標以入。
정조 7년
以試官林錫喆牌不進罷職傳旨。傳于洪明浩曰。只推。
정조 7년
以修撰金方行。副修撰兪漢敬。文臣朔試射。病不進禁推傳旨。傳于洪明浩曰。分揀。
정조 7년
兵曹堂上前望單子入之。參議李時秀。參知尹行元落點。
정조 7년
洪明浩。以吏曹言啓曰。閫帥父年七十人。每於歲初。抄啓加資事。載在法典。而新有應推恩人。雖非歲首。抄啓加資事。亦有定式矣。閫帥父年七十人。別單書入之意。敢啓。傳曰。知道。
정조 7년
有政。行判書金鍾秀在外。參判金履素進。參議兪彦鏶在外。行都承旨吳載純進。吏批啓曰。判書金鍾秀。參議兪彦鏶。俱在外未肅拜。小臣獨政。未安。何以爲之。敢稟。傳曰。仍爲之。以李憲默爲承旨。卒奉朝賀趙重晦諡忠憲。卒禮曹判書金萬重諡文孝。贈戶曹判書李尙諡忠穆。贈戶曹判書金時泰諡忠毅。贈戶曹判書白時耇諡忠莊。贈兵曹判書尹慤諡忠愍。贈吏曹判書朴聖源諡文獻。贈禮曹判書李鎭衡諡忠簡。贈禮曹判書林德躋諡忠獻。林蓍喆爲大司諫。趙尙鎭爲大司成。崔鳳偕爲典籍。兵曹參判李崇祜今加嘉義。特加一資事。承傳。前府使徐赫修年七十二。通政今加嘉善。黃海水使徐有和父。加資事。承傳。
정조 7년
兵批。判書鄭好仁戎器點考進。參判李崇祜入直進。參議李時秀試所進。參知尹行元病。行左承旨徐有大進。副司直趙時俊洪秉纘柳誼。副護軍具純單付。
정조 7년
吳載純啓曰。新除授右承旨李憲默。卽爲牌招察任。何如。傳曰。允。
정조 7년
吳載純啓曰。新除授右承旨李憲默。時在慶尙道慶州地。斯速乘馹上來事。下諭。何如。傳曰。依啓。
정조 7년
玉堂前望單子入之。校理金方行兪漢敬。修撰李喆模。副修撰姜落點。
정조 7년
以持平黃仁炫。正言申大尹牌不進罷職傳旨。傳于徐有大曰。只推。
정조 7년
洪明浩啓曰。諡號署經事。命下矣。新除授大司諫林蓍喆。卽爲牌招。正言申大尹。旣有只推之命。一體牌招。何如。傳曰。允。
정조 7년
傳于沈有鎭曰。坐直承旨入侍。
정조 7년
以大司諫林蓍喆。正言申大尹牌不進罷職傳旨。傳于洪明浩曰。只推。更爲牌招。
정조 7년
傳于洪明浩曰。宣傳官試講。明日爲之。
정조 7년
以專經武臣殿講。取稟。傳于洪明浩曰。講固不可闕。而射爲緊務。近來武弁弓馬之技。全不留意。誠一痼弊。武臣堂下朔試射。最是勸懲之擧。兵判之久不設行。太涉曲循。今春等武臣殿講停。以朔試射。依前替行。殿座日字。以來月望念間爲之。前此雖減巡數。俾免才落。何必每每如此。今番當依規矩試取。以此意預令知悉。使之着意肄習。
정조 7년
徐有大。以都摠府言啓曰。副摠管洪檢。以文臣朔試射試官。訓鍊院晝仕出去之意。敢啓。傳曰。知道。
정조 7년
沈有鎭。以吏曹言啓曰。今此增廣監試初試一二所試官。磨鍊擬入。而其中前都事權崔烜。前持平李百亨。時無職名。令該曹口傳付軍職。何如。傳曰。允。
정조 7년
兵曹口傳政事。副司果李百亨權崔烜。單付。
정조 7년
沈有鎭。以禮曹言啓曰。今此合二慶增廣監試初試一所。設場於本曹矣。入直郞廳。依例朝房直宿之意。敢啓。傳曰。知道。
정조 7년
沈有鎭。以禮曹言啓曰。今因儒臣所啓。以館試之誤爲磨鍊。有該堂推考之命矣。依前事目。館試則除圓點。合設兩所事。原啓目中改付標以入之意。敢啓。傳曰。知道。
정조 7년
沈有鎭。以承文院提調意啓曰。月食已過。禮部回咨。依例撰出。正書安寶後。別定禁軍。給馬下送于灣府。使之傳給鳳城將處。以爲轉致北京之地。何如。傳曰。允。
정조 7년
洪明浩。以訓鍊都監言啓曰。伏奉傳敎下者。故將臣三節度追念之聖意。逈出格外。臣等亦不勝感祝。故將臣孫李亨逵第三子溏。卽年前臣所仰達者。而今則比前長成。亦有氣力。故節度使孫李敬懋之姪光益。多有進就云。此兩人。培養成就。則實合於靺韋。先自臣營勸武傳令之意。敢啓。傳曰。知道。禁將之子。年前見之。亦有成就之望。與其姪一體傳令。使之待令。畿伯之子。年前果欲直爲勸武。而不無曲念之事。迄此泯默矣。然將家之支裔。豈敢辭避乎。聞厥父方以行部。不在營。卿其更爲商量草記。可也。禁御兩營。何不草記。令政院。申飭。
정조 7년
洪明浩。以訓鍊都監禁衛營御營廳言啓曰。訓局字內曜金門南邊宮墻頹圮處六間。今已畢築。把守軍解送啓。傳曰。知道。
정조 7년
洪明浩。以訓鍊都監言啓曰。依傳敎。禁衛大將李敬懋之子光顯。卽爲勸武軍官傳令。京畿監司李亨逵。雖不在營。有子三人。而自是將家。當此回甲。其祖褒贈之典。亘古所罕。在臣子之道理。三子中使一子。繼述箕裘之業。爲國報效。焉敢辭也。臣意則別無更爲商量之端。依前傳令擧行之意。敢啓。傳曰。知道。然則。傳令捧現身。明朝使之待令。待令後仍令宣傳官來稟。可也。勸武科從當設行。三營新差之人。卿等各別勸課。無論大弓平弓。稍皆知向方後。言送宣傳官廳。以爲轉稟之地。況今大比在卽。趁殿講前另加着意肄習。
정조 7년
洪明浩。以禁衛營言啓曰。今日午時量。箭串橋上邊院峴近處。中虎一頭捉得。封進之意。敢啓。傳曰。知道。將校軍卒別單書入。
정조 7년
洪明浩。以禁衛營言啓曰。依傳敎。捉虎將校軍兵等。別單書入之意。敢啓。傳曰。知道。將校軍兵本營賞。依例卽爲分給。內下別賞。使之明日領受。而捉虎將如以一人連三次爲之。則依例加資。可也。今則卿營捉虎之數。至於三頭之多。自此快雪前恥矣。然御營牙兵。素稱善放。而所獲反讓於禁營。極可訝惑。無乃以讓功之意。比訓局不欲加數捉納之故耶。到今禁營之所捉。御營。豈或不及。此意。使御將知之。
정조 7년
洪明浩。以禁衛營言啓曰。依傳敎。故節度使孫白師謹之子東遠及故節度使孫柳鎭夏之子和源。可合成就云。勸武軍官傳令之意。敢啓。傳曰。知道。使之明日待令。白東遠有同名二人乎。兩營竝差。何也。
정조 7년
洪明浩。以御營廳言啓曰。傳曰。故將臣及節度。次第贈諡。今則無遺漏人。以朝家念舊之意。殊用愴然。況故兵使李尙。卽禁將之祖。雖謂之有餘蔭。可也。且況舊甲纔過。烏可無追念之擧。贈諡將臣節度子孫中。如有可堪靺韋之才。令三軍門勸武傳令後。草記。當召見後收用。以此。分付事。命下矣。故節度使白時耇孫前注書師謹之子東遠。故節度使臣金時泰孫西原營將履煥之子益淳。似合靺韋。自臣營勸武軍官傳令之意。敢啓。傳曰。知道。使之明日待令。白東遠有同名二人乎。兩營竝差。何也。
정조 7년
行大司憲嚴璹。掌令安鼎大。副校理李太亨。副校理沈基泰。正言韓光植。修撰林道浩。副修撰嚴思晩啓曰。請出置人鄭致達妻爲先還配海島。仍令王府。夬正典刑。以洩神人之憤。請黑山島圍籬罪人龜柱。設鞫嚴問。快正王法。請物故罪人德相。亟施孥籍之典。答三司曰。不允。
정조 7년
行大司憲嚴璹。掌令安鼎大。正言韓光植啓曰。請彦衡養遂獻遂。竝令王府。設鞫嚴問。請還寢會遂絶島定配之命。仍令王府。設鞫得情。請還寢李觀源定配之命。更令王府。設鞫得情。請遲晩後物故罪人啓能。亟施孥籍之典。請令王府。一依古典。趾賊等凶種之年未滿者。待其稍長。卽施邦刑。俾絶凶逆易種養禍之患。請楸子島荐棘罪人最中。更令王府。拿致設鞫。期於得情。夬正王法。請亟寢煥億島配之命。仍令王府。加刑得情。夬施王章。請湖西營獄散配諸罪人等。放送及出陸減等之命。一竝還寢。仍令王府。設鞫嚴問。夬施當律。請結案罪人沈。亟下嚴命。依律正刑。請罪人亨夏貞采。亟令王府。更爲設鞫。夬正王法。答兩司曰。不允。
정조 7년
掌令安鼎大啓曰。請大靜縣爲奴罪人金壽賢。依律處斷。請興陽縣爲奴罪人河翼龍。南海縣爲奴罪人金重得。亟令王府。設鞫得情。快正王法。請大靜縣定配罪人聖中。亟令王府。設鞫嚴問。期於得情。快正王法。請削版罪人有臣宗甲義駿。竝令王府。設鞫嚴問。依律處斷。請康津縣量移罪人趙嵎。亟寢酌處之命。仍令王府。設鞫得情。夬正王法。請薪智島荐棘罪人瑩中。設鞫嚴問。夬施當律。請楸子島安置罪人李普行。亟令王府。拿鞫嚴問。請物故罪人國榮。亟施孥籍之典。請李義翊。更令王府。設鞫嚴問。期於得情。請金養淳。亟令王府。更爲設鞫。期於得情。請李義直。亟令王府。設鞫得情。夬正典刑。請黑山島定配罪人任觀周。亟令王府。設鞫嚴問。期於得情。請捕廳罪人煥九。亟令王府。嚴加鞫問。快正典刑。新除授執義成德朝。時在京畿高陽地。請斯速乘馹上來事。下諭。答府曰。不允。下諭事。依啓。
정조 7년
正言韓光植啓曰。請大靜縣爲奴罪人金壽賢。更令王府。設鞫嚴問。依律處斷。請爲奴罪人河翼龍金重得。亟令王府。設鞫得情。快正王法。請大靜縣定配罪人聖中。放逐罪人有臣宗甲義駿等。竝令王府。設鞫嚴問。期於得情。夬正王法。請金甲島爲奴罪人克泰。泗川縣定配罪人萬赫。更令王府。嚴鞫得情。快正王法。請還寢遠竄罪人安兼濟放送之命。仍令王府。設鞫嚴問。期於得情。依律處斷。請恒善支屬。亟命散配。時謙兄弟。竝投絶島。以嚴隄防。請荐棘罪人瑩中。亟令王府。設鞫嚴問。快施當律。請巨濟府絶島安置罪人朴宗集。亟令王府。拿鞫得情。施以當律。請減死定配罪人德秀。亟令王府。更加嚴鞫。夬正王法。請逆賊尙魯。亟施孥戮之典。請物故罪人國榮。亟施孥籍之典。請爲奴罪人夢獜。定配罪人崔鍾岳。放送罪人有源鄭聖休。亟令王府。更爲設鞫。期於得情。各施當律。請島配罪人崔光泰金天欽。亟令王府。設鞫得情。夬正典刑。請甲山府竄配罪人洪樂彬。亟令王府。設鞫嚴問。施以當律。請義翊。更令王府。設鞫嚴問。期於得情。夬正王法。請還寢德相應坐諸囚發配之命。仍令牢囚。嚴訊取服。各施當律。新除授司諫趙榮弼。時在京畿楊州地。獻納姜彝正。時在洪忠道公山地。請竝期速乘馹上來事。下諭。答院曰。不允。下諭事。依啓。
정조 7년
副修撰姜疏曰。伏以。天祐宗祊。茀祿洊臻。列祖之寶鑑祗獻。英考之世室永躋。元良定號。適在此時。基業實鞏於萬年。蹈舞惟均於八域。仍伏念。臣世受國恩。與天無極。臣曾祖臣文貞公柏年。荷顯廟不世之遇。特超八座之班。俾參耆英之筵。臣祖臣文安公鋧。當肅祖親題西樓之日。獲與錫宴之榮。家風或擬於奮建。聖眷殆逾於朝素。臣父臣世晃。又値英考之壽域。科名旣占。耆耇恩敎。每及先故。今我聖上。承三聖之志事。眷世臣之遺餘。特擢以金緋之班。屢借以文石之登。事罕往牒。榮偏一門。臣之不肖。亦倖通籍。出入臺省。恩許一毫之借。獲遂便養之願。光生喬木。感結寸草。周年下邑。日夕攢頌。不自意以臣爲弘文館修撰。除旨聯翩。馹召遠辱。臣惝怳感激。不知所以自措也。臣姿本鹵劣。識又空疎。詞章家計。已失箕裘。功令舊業。亦屬筌蹄。雖尋常尋數之間。率多誤蹲鴟而訛雌霓。至若橫經顧問之任。是豈臣夢寐之所敢到者哉。況今天啓奎璧之運。日開厦氈之講。聖學卓冠於千古。群彦竝萃於一時。臣雖欲策駑駘而希千里。强僬僥而擔千勻。其於墜家聲而玷名器。何哉。惟幸職名得卸於在塗。私情粗伸於歸庭。館職新除。又及此際。臣於積違之餘。豈無瞻覲之誠。而不稱之實。如右所陳。且方在解由未出中。揆以公格。勢難冒膺。玆不得不略入文字。仰暴衷懇。伏乞聖明。俯賜鑑諒。亟解臣所叨之職。以安私分。仍治臣逋慢之罪。以肅朝綱。不勝幸甚。答曰。省疏具悉。爾其勿辭察職。
정조 7년
掌令安鼎大啓曰。臣於日昨入侍傳啓之際。康津縣量移罪人趙嵎之中間量移。全未覺察。只以故紙之謄傳者。率然啓達。至承失於照檢之飭敎。此雖因循已久之事。而莫重啓辭。有此不審之失。滿心慙惶。若無所措。揆以臺體。理難一刻晏然於職次。請命遞斥臣職。答曰。勿辭。亦勿退待。
정조 7년
癸卯二月二十日辰時。上御誠正閣。判府事入侍時。行判中樞府事鄭弘淳。右副承旨洪明浩。記事官趙衍德。記注官金健修金鳳顯。以次進伏訖。上命書傳敎曰。下直守令邊將留待。漆原縣監使之今日辭朝。弘淳曰。春日和暢。此時聖體。若何。上曰。一樣矣。上曰。卿無事往還。誠可幸矣。弘淳曰。獲蒙恩暇。得省墳墓。不勝惶感矣。上曰。沿路民情。何如。弘淳曰。水原廣州等諸邑已設賑。而歷見守宰。則以爲。自今月賑口漸減。流者還入云。是甚可幸。而大抵昨年歉荒。卽百年內初有之歲也。上曰。民旣値歉。何以居生乎。弘淳曰。屢下蠲恤之政。故民皆安堵爲業矣。上曰。沿路民人。不知大臣之行云。是甚可嘉矣。弘淳曰。値此歉歲。何可張大作行乎。上曰。右相今以身病。陳箚請免。而以時事孔艱。鼎席俱空爲敎矣。弘淳曰。右相固宜擔當時務。而今此辭免。誠涉過矣。命弘淳先退。命書榻敎曰。守令邊將入侍。賤臣承命出。與之偕入。長淵縣監金命峻進伏。上下詢職姓名訖。敎曰。爾其下往。悉心爲治。可也。命退。漆原縣監黃檄進伏。上曰。爾則何以今始上來乎。檄曰。以點船事。往審南北道六邑。故今始上來矣。上曰。漆原自是嶺南賑邑。爾卽下往也。檄曰。明日欲爲下去矣。上曰。爾之爲治。若不如前官。則當有罪責。着念爲之。可也。檄曰。當盡心奉公矣。明浩曰。漆原縣監黃檄筵席奏語。極爲未瑩。推考。何如。上曰。依爲之。出擧條命宣諭訖。上曰。邊將進前。釜山僉使邊鎭城進伏。上曰。本鎭自是邊上重地。着念爲治。可也。命退。吾叉浦僉使白兌起進伏。上曰。本鎭雖薄。下去善爲也。命退。諸臣以次退出。
정조 7년
癸卯二月二十日巳時。上御誠正閣。禮房承旨與藥房都提調提調入侍時。都提調徐命善。提調鄭民始。右承旨李在學。記事官趙衍德。記注官金健修金鳳顯。以次進伏訖。命善曰。日氣尙峭。此時聖體。若何。上曰。一樣矣。命善曰。寢睡水剌之節。更若何。上曰。一樣矣。上曰。右相之陳箚請免。抑何故也。命善曰。臣見箚辭。似非一時請暇之章矣。上曰。向來責勉。安知爲決退之階耶。命善曰。今此所辭。誠涉過矣。上曰。右相長處。惟在恬退二字矣。命善曰。然矣。上曰。李崇祜事。誠壯矣。命善曰。所下恩敎。誠令人感泣矣。民始曰。日昨掌務官。不善擧行。致煩飭敎。不勝惶悚矣。命善曰。今此所存人蔘。皆是去頭折尾之材。故初不合用於湯劑。是可悶矣。上曰。試官違牌人。只推。更爲牌招事。分付。賤臣承命出傳。命書榻敎曰。兵曹參議參知前望單子入之。待下批牌招察任。又命書榻敎曰。新除授兵曹堂上中罷散人。敍用。上曰。試官牌去來。更爲催促。賤臣承命出傳。命退。諸臣以次退出。
정조 7년
癸卯二月二十日未時。上御誠正閣。召對入侍時。參贊官洪明浩。侍讀官李太亨沈基泰。閣臣李崑秀。假注書沈晉賢。記注官金星甲金健修。以次進伏訖。上曰。禮房承旨入侍。賤臣承命出傳。與左副承旨李在學偕入。上命讀寶鑑。太亨基泰明浩崑秀等。以次進讀。自第七卷中編十二板。止十三板訖。上曰。各陳文義。可也。太亨曰。明宗朝二年。値歲饑。下敎有曰。聞百姓飢死。不急賑救。豈視民如傷之意乎。臣於此。實不勝欽仰之至。目今諸路告歉。自上誠能深體此敎。恒存如傷之念。則於民必有所濟。伏願留神焉。上曰。所奏。好矣。基泰曰。上番旣以明宗朝下敎。仰請體念。而匪特此也。今此寶鑑中所載者。無非我殿下家法。伏願每於施措之際。必以繼述爲先務焉。上曰。亦好矣。明浩曰。臣則別無可以仰白者矣。崑秀曰。臣亦無他可達者矣。上曰。講官先退。閣臣以史官仍留。玉堂下番。亦勿退去。可也。明浩太亨星甲先爲退出。上曰。予欲遣人廉察者久矣。固難其人矣。今玉堂。庶幾稱其職矣。如或不善爲之。則反貽朝廷之羞。豈不憫哉。且此行雖不可草草往還。亦不宜曠日持久也。因以封書。親授基泰基泰承命先退。上命書傳敎曰。玉堂番次不備。在外玉堂許遞。前望單子入之。待下批牌招。推移入直。又下敎曰。兵曹參判使之入侍。賤臣承命出傳。與兵曹參判李崇祜偕入。上曰。昨日陞資之敎。非爲卿一己地也。蓋欲追述兩朝已行之盛蹟也。綱目畢講。固是不易之事。世宗大王中宗大王。皆於畢講之日。賜宴賞齎。以識其喜。予亦幸而畢講。與有幸焉。肆加卿一資。以表意焉。崇祜曰。臣於始講日及畢講日。幸以宮官入參。嘗以爲不常有之事。幸於臣身親見矣。今又記念於年久之後。迺有此曠絶之恩。惶感之極。無以仰喩矣。上曰。伊時畢講之日。有七律識喜詩。續綱目畢講後。有長篇。宮官皆有所作。七律則作帖。長篇則散置。未及作帖。今若收合作一帖子以置。則可作日後之觀覽矣。崇祜曰。其時長篇。諸臣所作。皆散在其家。收聚作帖。則誠好矣。上曰。綱目。始以記誦爲主。故不得如意趲工。自丙戌以後。連年侍湯。幾乎廢業。不得誠實着工。至癸巳始畢。而續綱目則連爲趲工。不至曠久矣。崇祜曰。續綱目則果爲連講。或有一夜講半編之時矣。上曰。朱書節要。亦幾訖工。而嗣服後不得連講矣。崇祜曰。然矣。上曰。卿於其時。以何事加資乎。崇祜曰。以執義。蒙特除承旨之恩矣。上曰。兵參先退。崇祜先爲退出。上曰。明日監試初試。何時開場云耶。在學曰。開東時開場云矣。上曰。大科初試。在於何日耶。在學曰。來月初六日也。命退。諸臣以次退出。
정조 7년
癸卯二月二十日酉時。上御誠正閣。坐直承旨入侍時。左副承旨李在學。假注書沈晉賢。記注官金鳳顯。記事官李崑秀。以次進伏訖。上曰。明日監試一二所主掌官。何司進去乎。進排官姓名。知入。賤臣承命出問後。回奏曰。一所則長興庫主簿許霔。二所則戶曹正郞朴一源進去云矣。上曰。留院公事持入。賤臣承命出問後。回奏曰。院中公事。已盡入啓矣。上命書傳敎曰。校理金方行兪漢敬。只推。更爲牌招。副修撰姜。解由勿拘。一體牌招。在學曰。皇壇壇築。有一二修改處。將欲始役云。藝文提學牌招。使之製進祭文。何如。上曰。臨時爲之。未晩也。命退。承史以次退出。
정조 7년
行都承旨吳載純坐。行左承旨徐有大坐。右承旨李在學坐直。左副承旨沈豐之未肅拜。右副承旨趙鼎鎭坐。同副承旨洪明浩坐直。注書趙衍德仕一員未差。假注書尹行任仕直。事變假注書鄭萬始仕。
정조 7년
趙鼎鎭。以都摠府言啓曰。今日入直內三廳武兼禁軍及軍兵等。中日習射。請出標信。傳曰。知道。
정조 7년
傳于李在學曰。輪對官入侍。
정조 7년
吳載純啓曰。假注書沈晉賢。身病猝重。勢難察任。今姑改差。何如。傳曰。允。
정조 7년
假注書沈晉賢改差。代以尹行任爲事變假注書。
정조 7년
李在學啓曰。假注書尹行任。時無職名。令該曹付軍職冠帶常仕。何如。傳曰。允。
정조 7년
承旨前望單子入之。沈豐之趙鼎鎭落點。
정조 7년
傳于洪明浩曰。新除授承旨中罷散人。敍用。
정조 7년
傳于洪明浩曰。聞其病無以讀奏公事。右副承旨沈有鎭許遞。院中苟簡。在外承旨亦爲許遞。前望單子入之。與申退承旨一體牌招。推移入直。
정조 7년
以校理金方行兪漢敬再牌不進罷職傳旨。傳于洪明浩曰。只推。
정조 7년
以平安監司才行薦單子。傳于洪明浩曰。依他道狀本判付。隨窠卽爲調用事。申飭銓曹。
정조 7년
傳于洪明浩曰。禮房承旨入侍。
정조 7년
傳于洪明浩曰。試所書題。例於懸題後。書出別單。封送政院入啓。自是應行之例。而今已侵夜。且有促敎。尙不書入。應行之擧行如許。試所事極爲駭然。兩所上試官推考。不飭之承旨。難免溺職。亦爲推考。
정조 7년
李在學。以校正廳言啓曰。璿源譜略國朝御牒八高祖圖中草。今已釐正矣。御覽還下後。譜略則當爲付板入刊。國朝御牒八高祖圖。亦當正書矣。御覽日字。令日官推擇。則今月二十二日辰時爲吉云。以此日封進。而依前例本廳堂上郞廳校正官。具儀仗鼓吹。陪進于仁政殿。請承傳色奉入之意。敢啓。傳曰。知道。
정조 7년
洪明浩。以吏曹言啓曰。卽伏見原春監司蔡弘履狀本啓下辭意。則莊陵別檢南基萬與寧越府使魚錫定。有所相較。至於輕離齋所云。雖未知彼此曲直之如何。而莫重陵寢。任意徑出。殊涉駭妄。爲先罷職。其罪狀。令該府拿問處之。而寒食祭享迫近。陵官不可不備。其代卽爲口傳差出。何如。傳曰。允。遐方之人。不識體例。無或爲怪。拿處安徐。
정조 7년
吏曹口傳政事。以李益洙爲莊陵別檢。
정조 7년
徐有大。以兵曹言啓曰。敦化門傍川水門破傷處。今方修改。而鐵箭門鎖鑰開之。然後門隻可以修改。依例除標信開門。限修改間。令紫門監堅實樹柵圍排。本把守軍兵。嚴加守直之意。分付該軍門。何如。傳曰。允。
정조 7년
徐有大。以兵曹言啓曰。兼司僕將具綜本職宣傳官。俱是緊任。勢難兩處供職。呈狀乞遞。所帶兼司僕將之任。今姑改差。何如。傳曰。允。
정조 7년
徐有大。以兵曹言啓曰。今二月二十一日武臣賓廳講書日次。而中日相値。不得爲之之意。敢啓。傳曰。知道。
정조 7년
洪明浩。以訓鍊都監禁衛營御營廳言啓曰。禁衛營西營字內。拱北門南邊宮墻頹圮一處五門。今已畢築。把守軍還入直所之意。敢啓。傳曰。知道。
정조 7년
徐有大。以禁衛營言啓曰。依傳敎。捉虎將敎鍊官林亨德。木布各三疋。三升二疋。先殺牙兵李益蕃。木布各四疋。再殺牙兵趙春興。木布各二疋。三殺牙兵金重大。木二疋。布一疋。負持軍四名。木二疋。自本營施賞。而敎鍊官林亨德。連捉三頭虎。依例加資事。令該曹稟處之意。敢啓。傳曰。知道。將校旣因特敎加資。不必更令該曹稟處。
정조 7년
徐有大。以禁衛營言啓曰。勸武軍官傳令草記。使之明日待令。白東遠有同名二人乎。兩營竝差。何也事。批下矣。白東遠本非兩人。而急遽修啓之際。未及往復。致有兩營竝差之擧。不勝惶恐之意。敢啓。傳曰。知道。
정조 7년
徐有大。以備邊司言啓曰。諸道伯行部形止。幾皆登聞。而完伯則乍發旋歸。箕伯東伯則尙無動靜。令廟堂問于該道以啓事。命下矣。謹以傳敎內辭意。關問於三道道臣矣。卽接原春監司蔡弘履所報。則以爲。本道嶺南西峽路。積雪晩始消散。不得趁早發程。以今月二十七日定日發巡。離營形止。發行日馳啓云矣。敢啓。傳曰。知道。
정조 7년
洪明浩。以賑恤廳言啓曰。西部二十四契一千四百二十六戶。南部五十七契三千五百九十四戶。合五千二十戶。三巡發賣米九百五石十四斗。上下之意。敢啓。傳曰。知道。
정조 7년
洪明浩。以賑恤廳言啓曰。南部十二契七百五戶。北部四十四契三千三百十六戶。合四千二十一戶。發賣米七百二十一石一斗。上下五部坊民。三巡發賣。今日畢分給之意敢啓傳曰。知道。
정조 7년
行大司憲嚴璹。掌令安鼎大。副校理李太亨。正言韓光植申大尹。修撰李喆模。副修撰姜啓曰。請黜置罪人鄭致達妻爲先還配海島。仍令王府。夬正典刑。以洩神人之憤。請黑山島圍籬罪人龜柱。亟加嚴鞫。快正王法。請物故罪人德相。亟施孥籍之典。答三司曰。不允。措辭見上。
정조 7년
行大司憲嚴璹。掌令安鼎大。正言韓光植申大尹啓曰。請彦衡養遂獻遂。竝令王府。設鞫嚴問。請還寢會遂絶島定配之命。仍令王府。設鞫得情。請還寢李觀源定配之命。更令王府。設鞫得情。請遲晩後物故罪人啓能。亟施孥籍之典。請令王府。一依古典。趾賊等凶種之年未滿者。待其稍長。卽施邦刑。俾絶凶逆易種養禍之患。請楸子島荐棘罪人最中。更令王府。拿致設鞫。期於得情。夬正王法。請還寢煥億島配之命。仍令王府。加刑得情。夬施王章。請湖西營獄散配諸罪人等放送及出陸減等之命。一竝還寢。仍令王府。設鞫嚴問。夬施當律。請罪人沈。亟令王府。更爲拿鞫。明正典刑。請罪人亨夏貞采。亟令王府。更加嚴鞫。夬正王法。答兩司曰。不允。措辭見上掌令安鼎大啓曰。請大靜縣爲奴罪人金壽賢。依律處斷。請興陽縣爲奴罪人河翼龍。南海縣爲奴罪人金重得。亟令王府。設鞫得情。夬正王法。請大靜縣定配罪人聖中。亟令王府。設鞫嚴問。期於得情。夬正王法。請削板罪人有臣宗甲義駿。竝令王府。設鞫嚴問。依律處斷。請康津縣量移罪人趙嵎。亟寢酌處之命。仍令王府。設鞫得情。夬正王法。請薪智島荐棘罪人瑩中。設鞫嚴問。夬施當律。請楸子島安置罪人李普行。亟令王府。拿鞫嚴問。請物故罪人國榮。亟施孥籍之典。請李義翊。更令王府。設鞫嚴問。期於得情。請金養淳。亟令王府。更爲設鞫。期於得情。請李義直。亟令王府。設鞫得情。夬正典刑。請黑山島定配罪人任觀周。亟令王府。設鞫嚴問。期於得情。請捕廳罪人煥九。亟令王府。嚴加鞫問。夬正典刑。答府曰。不允。措辭見上。
정조 7년
正言申大尹啓曰。請大靜縣爲奴罪人金壽賢。更令王府。設鞫嚴問。依律處斷。請爲奴罪人河翼龍金重得。亟令王府。設鞫得情。夬正王法。請大靜縣定配罪人聖中。放逐罪人有臣宗甲義駿等。竝令王府。設鞫嚴問。期於得情。夬正王法。請金甲島爲奴罪人克觀。古今島爲奴罪人克泰。泗川縣定配罪人萬赫。更令王府。嚴鞫得情。快正王法。請還寢遠竄罪人安兼濟放送之命。仍令王府。設鞫嚴問。期於得情。依律處斷。請恒善支屬。亟命散配。時謙兄弟。竝投絶島。以嚴隄防。請荐棘罪人瑩中。亟令王府。設鞫嚴問。夬施當律。請巨濟府絶島安置罪人朴宗集。亟令王府。拿鞫得情。施以當律。請減死定配罪人德秀。亟令王府。更加嚴鞫。夬正王法。請逆賊尙魯。亟施孥戮之典。請物故罪人國榮。亟施孥籍之典。請爲奴罪人夢獜。定配罪人崔鍾岳。放送罪人有源鄭聖休。亟令王府。更爲設鞫。期於得情。各施當律。請島配罪人崔光泰金天欽。亟令王府。設鞫得情。夬正典刑。請甲山府竄配罪人洪樂彬。亟令王府。設鞫嚴問。施以當律。請義翊。更令王府。設鞫嚴問。期於得情。夬正王法。請還寢德相應坐諸囚發配之命。仍令牢囚。嚴訊取服。各施當律。答院曰。不允。措辭見上
정조 7년
兵曹判參李崇祜疏曰。伏以。臣於日昨。伏奉傳敎。以臣特加一資。爲嘉義大夫者。臣始也惝怳。終焉踧踖。殊不知何以措躬也。從古上之所以施恩。下之所以晉資者。固自多岐。而至若起念於侍講之舊。紆寵於積年之後。則蓋未之有也。稽古議郞。不過車馬之賜。弼諧詹事。未聞階級之陞。而如臣魯莽。獨蒙此曠絶之恩者。此何爲也。恭惟我列聖朝精一相傳。式至今休者。實由於終始典學。自成家法。而若夫以儲宮日三朝之暇。畢綱目百餘卷之富。惟有我兩朝耳。乃我殿下式克承之。探筆法於十六代與奪之際。監柯則於千餘年治忽之間。燭必屢跋而樂不知疲。日輒更篇而嗜如不及。遂使窮宙之史。遄收趾美之功。斯已猗歟休哉。而至於五十編之續書。又復不多月而訖工。此實往牒所未有也。先甲後甲。事若非偶。前編續編。功尤曠古。需雲自天。兩殿之寵齎便蕃。昭漢宣輝。一院之歌詠齊奏。緝熙不倦。旣配於英陵盛德。殿庭錫宴。復光於明政故事。燦然聳一國而耀百世。此何等盛節。此何等美事。而今使臣托名於是筵。與榮於其間。自外人觀之。若眞有尺寸之勩者然。其爲一身光華。又不止於資級之特陞耳。嗚呼。生逢千一之嘉會。跡廁千一之盛筵。挾冊於兩帙始終之時者。榮固至矣。勞何有哉。十年雷肆。徒抱蔑裂之愧。三晝离筵。一無輔翼之實。乃殿下興感於講寶鑑之日。推惠於錄舊僚之典。十行恩言。字字鄭重。其事則絶貴。其榮則至曠。聖念縱出於述古。臣心實慙於罔功。以感以悚。殆難名言。而適縻禁直。雖不得不卽伸叩謝。若其私心之兢蹙。歷日冞深。今始冒入文字。仰暴肝膈。伏乞聖明。俯諒微懇。收還新資。俾恩典無濫。私分得安。不勝幸甚。答曰。省疏具悉。宮寮中自原綱目始講。至續綱目畢秩。始終參講。惟卿一人。今者升秩。意在述古。卿其勿辭行公。
정조 7년
癸卯二月二十一日辰時。上御誠正閣。輪對官入侍時。行左承旨徐有大。假注書沈晉賢。記注官金健修金鳳顯。承文校檢金恒光。左通禮李重馥。奉常判官權裕。杖書兼正字李崑秀。尙衣主簿鄭致綏。以次進伏訖。上曰。輪對官以次進前。恒光進前。奏職姓名。上曰。職掌。何事。恒光曰。事大交隣文字也。上曰。有所懷乎。恒光曰。無所懷矣。命退。重馥進前。奏職姓名。上曰。無可問之事。退去。裕進前。奏職姓名。上曰。職掌。何事。裕曰。祭物菜員矣。上曰。留在。幾何。裕曰。西藉米二百八十二石三斗七升五合。租二十八石矣。上曰。無弊端乎。裕曰。小小弊瘼。與提調相議爲之矣。命退。崑秀進前。奏職姓名。上曰。職掌。何事。崑秀曰。書籍也。上曰。有所懷乎。崑秀曰。無所懷矣。命退。致綏進前。奏職姓名。上曰。職掌。何事。致綏曰。轎子色矣。上曰。已經詞訟乎。致綏曰。然矣。上曰。聞使行消息乎。致綏曰。未得聞矣。上曰。先來。何當入來云耶。致綏曰。數日內似入來矣。上曰。昨年則先來。何時入來耶。致綏曰。二月二十三日出來云矣。上曰。爾則欲往迎中路耶。致綏曰。然矣。命退。承史亦以次退出。
정조 7년
癸卯二月二十一日午時。上御春塘臺。宣傳官試講入侍時。行左承徐有大。右承旨李在學。記事官趙衍德。假注書沈晉賢。記注官金健修金鳳顯。以次進伏訖。引儀唱試官以下入就位。行四拜禮。試官具善復李柱國李崑秀等。率講官入就庭。行拜禮訖。以次進伏。上曰。勸武人盡爲待乎。善復曰。來待者只三人。而李溏終不入來。故臣方記過矣。上曰。李溏。送令旗。卽爲招來。可也。善復承命。分付。柱國曰。白東遠適在鄕外。故未能待令矣。上曰。白東俊家延諡時。想必愴感矣。善復曰。然矣。上曰。試講以李身敬金爔任聖說元永胄權䎐沈公燁落點。應講。可也。命開講。身敬等以次進講兵學指南。又講陳圖。收栍如例訖。上曰。勸武人進前。李光顯李光益進前。上曰。此人卽將家之子。宜有收用之典。宣傳官今若有窠。卽爲差除。好矣。善復曰。在前鄭箕祥。以勸武越薦前。除拜宣傳官矣。金益淳進前。上曰。是誰也。柱國曰。金時澤之子矣。上曰。勸武諸人。着意習藝。從速決科。申飭。可也。善復等曰。當依敎。分付矣。上曰。李溏。催促入來。宣傳官承命。分付。李溏進前。上曰。爾能善射乎。溏對曰。未也。上曰。勸武諸人。設帿試藝。可也。光顯等以次應射。上曰。李溏故爲不中。着意應射事。分付。宣傳官承命。分付。射訖。上曰。將臣及左承旨。亦爲射帿。可也。善復等以次應射訖。在學曰。各營習陣時。大將若兼捕將。則所佩命召。及其當日聚軍之時。多有掣礙之端云矣。上曰。事勢似然。此後習陣草記入啓時。政院微稟。可也。善復曰。武藝出身廳。方當新設之初。宜有優恤之道。若以糧餉屯二窠。分屬左右列。使之輪回差送。一年交替。則在餉廳別無所損。在渠輩似有聊賴。故已爲往復於戶判。而都提調意亦以爲好。依此施行。何如。上曰。依爲之。出擧條善復曰。陞戶軍之厭避軍伍。故犯罪科。闕番逃亡之類。決不可置之尋常。絶島限五年充軍。以懲日後之弊。何如。上曰。依爲之。出擧條善復曰。都監軍兵所着油衣及帳幕油芚等所用落幅紙。數甚夥然。貿用請得。猶患不足。故丙申年落幅紙一百軸。筵稟請得矣。今番監試後。亦依丙申年例。一百軸劃送訓局之意。惶恐敢達。上曰。依爲之。出擧條命退。諸臣以次退出。
정조 7년
癸卯二月二十一日申時。上御誠正閣。召對入侍時。右副承旨沈有鎭。侍讀官李太亨。檢討官姜。待敎李崑秀。假注書尹行任。記注官金健修金星甲。以次進伏訖。上命讀寶鑑。太亨進讀第七卷。自中編十二板。止二十板。讀自二十一板。止二十四板。崑秀讀自二十五板。止下編第二板。有鎭讀第三板。行任讀自第四板。止第七板。健修讀第八板。星甲讀自九板。止十二板訖。上命各陳文義。太亨曰。明宗朝六年。以幼學之士。先習小學。下敎於禮曹。蓋小學之灑掃應對。愛親敬長。乃所以先習孝悌之行於幼稚之時。以爲大學之根基。而大學之道。亦不外於孝悌慈三字。故國朝先輩。或有講小學。至老而不輟者。後來幼學。先以遠大自期。而若小學則多以卑近而忽之。小學之廢不講久矣。臣實惜之。伏願聖明。先以小學之道。躬行導率。以爲化民成俗之方焉。上曰。好矣。曰。臣謂寶鑑一部。莫非今日所宜監法。而明宗朝五年夏四月。命宗宰侍臣製述。拈出安不忘危之四字。以爲試題。聖意攸在。臣實欽仰。在今聖明之世。亦宜常存此戒。伏願聖上深加體念焉。上曰。好矣。崑秀曰。謹按明宗朝。試士太學。而以惜寸陰箴爲題。猗歟盛哉。夫以大禹之聖。猶勉惜寸陰之工。我聖上萬幾之餘。孜孜勤學。固無容仰勉。而厦氈之上。每惜分陰之虛過。必法聖祖命題之意。是臣區區之望也。上曰。好矣。當體念也。有鎭曰。黨字尙黑。會意惡類之謂也。朋字。鳳飛時群鳥隨飛之形。善類之謂也。然善類亦謂之吾黨。惡類亦謂之淫朋。此則皆假借也。人君之辨別朝臣。惟在於朋字黨字之分而已矣。俱是朋也。則不害爲多類。俱是黨也。則所可痛斥。宋臣歐陽脩朋黨論。論之詳矣。臣敢敷演仰達矣。上曰。不無以朋爲黨。以黨爲朋之慮。是爲難矣。有鎭曰。贈判書李鎭衡贈職敎書。則以吏判啓下。傳敎及近來擧行。皆以禮判書之。本家眩於擧行云。何以爲之乎。敢此仰達矣。上曰。吏判禮判。從好書之無妨矣。有鎭曰。曾經三司者。贈正卿。則例爲吏判云矣。上曰。以本家之意書之。可也。延諡。何日爲之云乎。對曰。未及聞知矣。傳曰。騎省番次苟艱。試所進去堂上許遞。前望單子入之。出朝報上命退。諸臣以次退出。
정조 7년
癸卯二月二十一日酉時。上御誠正閣。禮房承旨入侍時。右承旨李在學。假注書尹行任。記注官金鳳顯。記事官李崑秀。以次進伏訖。上曰。一二所收券單子入之。賤臣承命出。以尙不入來之意微稟。則又命催促入之。賤臣承命出捧入。命書傳敎曰。兩所收券之數與入門之數。無甚差殊。豈其場內無隨從之攔入而然乎。此前未見之事。極其訝惑。自政院兩所試官處。卽爲問啓。主張官禁亂官。知名以入。上曰。問啓入來與否。知入。賤臣承命出。以姑未入來之意微稟。上命退。諸臣以次退出。
정조 7년
行都承旨吳載純坐。行左承旨徐有大坐。右承旨李在學坐。左副承旨沈豐之坐直。右副承旨趙鼎鎭坐直。同副承旨洪明浩坐。注書趙衍德仕一員未差。假注書尹行任仕直。事變假注書鄭萬始仕。
정조 7년
上在昌德宮。亭常參經筵。
정조 7년
沈豐之啓曰。詣臺臺臣。例爲開門後。卽爲入來。而今日兩司。意之後。始爲詣臺。事甚未安。推考警責。何如。傳曰。允。
정조 7년
傳于李在學曰。譜略中草。今日已奉覽還下。印役自今日爲之。從近進呈事。分付。序文不必中草進呈。待內閣書送。卽爲入印事。一體分付。白綿紙件二十件。白紙件三十件。加印入啓。而奉謨堂奉安件一件外。皆以菱花衣爲之事。分付。以此意。令校正廳及內閣知悉。
정조 7년
傳于沈豐之曰。國朝譜牒卷。景慕宮位號敬書。令校正廳知悉。
정조 7년
傳于沈豐之曰。子孫錄卷第次二十卷二十一卷。換次粧䌙事。分付校正廳。
정조 7년
李在學啓曰。兼春秋金聖甲。身病猝重。勢難察任。今姑減下。其代令該曹口傳差出。何如。傳曰。允。
정조 7년
兵曹口傳政事。副司果鄭東浚。
정조 7년
李在學。以弘文館言啓曰。校理兪漢敬金方行。旣有只推之命。竝卽牌招察任。何如。傳曰。允。
정조 7년
徐有大。以兵曹言啓曰。御營廳字內紫門監所掌敦化門水門鐵箭。今已修改。把守軍兵。本處還入直之意。敢啓。傳曰。知道。
정조 7년
徐有大。以訓鍊都監御營廳言啓曰。北漢東門外於隱洞近處。中虎一頭。捉得封進。而先殺訓局砲手。再殺御營廳牙兵。三殺訓局砲手之意。敢啓。傳曰。知道。各自其本營。各別施賞後。草記。內下別賞次。別單書入。
정조 7년
徐有大。以御營廳言啓曰。本廳字內敦化門東邊鐵箭違傷處。紫門監今已修補。把守軍兵還入直所之意。敢啓。傳曰。知道。
정조 7년
趙鼎鎭。以備邊司言啓曰。卽因持平許晊上疏。有今日內草記稟處之命矣。取見原疏。則以關西米二萬斛。捧留惠廳。畿內賑邑所納大同米。除作賑資爲請矣。畿邑饑民之當此春窮。輸納大同。其爲艱辛。不聞可知。今若依臺請。西穀則歸之惠廳。畿穀則留作賑資。則在公無損。於民大幸。聖批中卽欲從施之敎。寔出於爲畿民靡不用極之至意。其在對揚之道。宜請劃卽施行。而問於該廳。則本廳貢價應給大米者。元無以小米代下之例。而關西穀大米。不過四千石。其餘一萬六千石。皆是小米給貢價。則貢人似有稱冤。此外亦多掣礙之端云。雖以本道事言之。每邑所劃之賑資。所納之大同。其數太寡。未必相當。區別之際。必多弊端。此事行否。實係惠廳與畿民之大利害。不可不爛熟商量。務歸便當。令惠堂往復京畿道臣。從長稟處。何如。傳曰。以是之故。疏批不得輕許。卽令惠堂。往復道伯後。從速指一稟處之意。分付。可也。
정조 7년
掌令安鼎大。正言韓光植啓曰。臣等俱以無似。忝居臺地。未卽趁早詣臺。至被喉院之請推。相顧悚恧。靡所容措。方當懲討之急。自犯稽慢之科。其所溺職。於是尤大。何敢一刻晏然於臺次乎。請命遞斥臣等之職。答曰。勿辭。
정조 7년
義禁府啓曰。領軍哨官白慶周原情云云。傳旨內辭緣。泛稱遲晩。刑推得情。何如。判付啓。除刑推議處爲良如敎。
정조 7년
又照目。晉州前營將金㷞矣。權璿等之符同掛書。謀逐官長之狀。萬萬痛惡。爲査官者。以校正之笞。笞問其情節。固無足怪是白遣。當初參覈。非徒金㷞一人。伊後刑訊。又不參査。則權景祚之必合甘心於㷞者。專由於譏捕主張之出於㷞而然。濫杖致命。雖無可論是白乎矣。笞治之不計度數。侤音之自外追捧。旣違格例。則渠以主査之官。難免忘錯之科。以此照律罪。杖一百收贖。告身盡行追奪。私罪。奉敎功減一等爲良如敎。
정조 7년
癸卯二月二十二日酉時。上御誠正閣。坐直承旨入侍時。右副承旨趙鼎鎭。假注書尹行任。記注官金鳳顯。記事官李崑秀。以次進伏訖。上命書傳敎曰。卿愼度日間加減。何居。數昨箚批。略布予心腹之蘊。卿果諒悉未。噫。卿以今之時。爲何等時也。判渙之朝象。難期淸平。囂競之習俗。無以靜鎭。予切欲銳意矯捄。而奈此治不從欲。徒見有志勤道遠之歎。何哉。然今承佐之責。亶在揆地。而卿忽引疾求免。以免爲期。未知有甚別般商度之端耶。否則此擧也。在卿一身計。則固便且幸焉。將使予一人。獨勞於上。茫不知涇渭耶。一時無妄。自可勿藥。卿雖欲決去。予豈肯遽捨卿。須念予慇懃之至意。勿復控辭。俟少間。出而視事事。遣史官。傳諭于右議政。問病以來。仍令御醫。持相當藥物看病。上命退。諸臣以次退出。
정조 7년
癸卯二月二十二日初更三點。上御誠正閣。左副承旨入侍時。左副承旨沈豐之。假注書尹行任。記注官金健修金鳳顯。以次進伏訖。上曰。承旨之病。今則夬痊耶。豐之對曰。臣伏蒙生成之澤。狗馬賤疾。少得差歇矣。上命退。諸臣以次退出。
정조 7년
行都承旨吳載純坐。行左承旨徐有大坐。右承旨李在學坐直。左副承旨沈豐之坐。右副承旨趙鼎鎭坐。同副承旨洪明浩坐直。注書趙衍德病一員未差。假注書尹行任仕直鄭萬始仕。事變假注書未差。
정조 7년
傳于吳載純曰。吏房承旨入侍。
정조 7년
傳于沈豐之曰。藥房提調副提調入侍。
정조 7년
傳于李在學曰。政官牌招開政。
정조 7년
有政。吏批。行判書金鍾秀在外未肅拜。參判金履素進。參議兪彦鏶在外未肅拜。右承旨李在學進。啓曰。行判書金鍾秀。參議兪彦鏶。俱在外未肅拜。小臣獨政未安。何以爲之。敢稟。傳曰。仍爲之。以申思運爲大司諫。尹東晩金履鏞爲校理。趙時俊爲知義禁。尹尙東爲掌令。徐龍輔爲司僕正。
정조 7년
兵批。判書鄭好仁病。參判李崇祜病。參議沈有鎭病。參知尹行元入直進。行左承旨徐有大進。副司直李憲默李時秀李鼎揆鄭在信。副司果朴長潤。副司正尹行任單付。
정조 7년
以京畿監司狀啓。吏曹判書金鍾秀。病重上去不得事。傳于李在學曰。聞其情理。雖甚慘然。冢宰重任。不可以此輕遞。更加調理。俟少間上來事。申飭。
정조 7년
注書趙衍德病。代以鄭萬始爲假注書。
정조 7년
傳于李在學曰。兼春秋曺喜有。拿處。
정조 7년
以曺喜有囚單子。傳于洪明浩曰。分揀放送。